Mökkiloma keskellä Kööpenhaminaa tai työmatkalaisen keskeisellä paikalla sijaitseva tukikohta?

Travisin "Private House by Canals" tarjosi majoittujalle sen, minkä lupasikin: viihtyisän ja persoonallisen paikan keskellä kaupunkia hyvien kulkuyhteyksien päässä. Lisäisin tähän myös "rauhallinen": pikkutalo sijaitsi keskipihalla ja oli siksi myös hämmästyttävän hiljainen.

Mökki sopii hyvin yksin/kaksin matkustavalle tai jopa nelihenkiselle seurueelle. Mikäli matkustat kollegasi kanssa työmatkalle Kööpenhaminaan, tämä on ehdottomasti harkitsemisen arvoinen vaihtoehto hotellille. Asunnossa voi nukkua kahdessa eri kerroksessa ja molemmille on oma WC. Suihku tosin löytyy vain yläkerran huoneen yhteydestä.

Talossa on langaton internet, joka oli kätevä työasioiden hoitamiseen. Miksei myös päivän kuvien lataamiseen sosiaaliseen mediaan.

Varustelutaso on hyvä. Vaikka keittiössä on asianpesukone, ei astioita tarvinnut juuri pestä, koska niitä oli riittävästi. Lisäksi tarvittavat mausteet ja pesuaineet olivat valmiina ja jos edelliseltä asujalta on jäänyt jäljelle, niin kahviakin löytyy pressipannuun. Yläkerrassa on pesukone ja kuivausrumpu (ja pesuainepurkki), mikäli sellaiselle olisi tarvetta.

Televisiota ei ole, mutta harvemminhan Kööpenhaminaan lähdetään telkkaria katsomaan. Langaton bluetooth-kaiutin löytyi, mutta itse en saanut sitä toimimaan.

Lähikaupasta parin minuutin kävelyn päästä saa kaiken tarvittavan. Vuokraan sisältyivät lakanat, pyyhkeet sekä pesuaineet (shampoo ja hoitoaine).

Paikan sijainti on ehdoton ykkönen. Metroasema löytyy aivan asunnon (lähikaupan) läheltä ja bussi 2A kulkee Tivoliin/Päärautatieasemalle 24/7 noin kymmenen minuutin välein. Sama bussi kulkee lähelle Strøgetiä, Nyhavnia ja muita nähtävyyksiä - mutta kävellenkään nuo paikat eivät ole kaukana.

Kulttuurimatkalaisellekin paikka on ihanteellinen: Louisianan taidemuseoon pääsee kätevästi metrolla Nørreportille, josta vaihto Helsingørin suuntaan menevään Öresund-tågetiin. Lipun voi ostaa metroasemalta perille asti Humlebækiin.

Matkustajien kannattaa huomioida, että paikka on lähellä Cristianiaa. Metroaseman ympäristön ympärille kerääntyy majailemaan sekalainen joukko laitapuolen kulkijoita ja päihteiden käyttäjiä. Itseäni he eivät kuitenkaan häirinneet. Tämä saattaa kuitenkin hämmentää esim. pikkulasten kanssa matkustavia. Itse asunnon ympäristö oli hyvin rauhallinen (naapurilla oli pihalla pupuja häkissä).

En tavannut vuokran antajaa koskaan henkilökohtaisesti. Avain löytyi kätevästi sovitusta paikasta - tosin turvalaatikon alakansi oli hieman jäykkä. Itse olisin ehkä kaivannut henkilökohtaista tervehtimistä, mutta Travis vastasi kysymyksiini nopeasti messengerissä ja antoi muutenkin erinomaista palvelua. Eli jos haluat myös diskreettiä palvelua ilman kohtaamisia, on tämä sinulle sopiva kohde.

Asunto oli siisti. Ainoana miinuksena oli jonkun edellisen asukin hajottamat vessojen kannet - uusia ei oltu vielä asennettu.